คปภ.โชว์ระงับข้อพิพาท600เรื่อง
ศูนย์ไกล่เกลี่ยข้อพิพาทด้านการประกันภัยครบรอบ 3 ปี โชว์ผลงานยุติข้อพิพาทไปแล้วกว่า 600 เรื่อง
24 เม.ย. 2562

ศูนย์ไกล่เกลี่ยข้อพิพาทด้านการประกันภัยครบรอบ 3 ปี โชว์ผลงานยุติข้อพิพาทไปแล้วกว่า 600 เรื่อง
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า การดำเนินงานของศูนย์ไกล่เกลี่ยข้อพิพาทด้านการประกันภัย 3 ปี ที่ผ่านมา มีเรื่องร้องเรียนที่เข้าสู่กระบวนการไกล่เกลี่ย 626 เรื่อง โดยไกล่เกลี่ยสำเร็จเป็นจำนวน 509 เรื่อง คิดเป็น 81.31%
สำหรับประเด็นปัญหาที่พบมากที่สุด 3 ลำดับแรก ประเด็นแรก คู่กรณีมีความเข้าใจคลาดเคลื่อนว่าผู้ไกล่เกลี่ยจะสามารถตัดสินชี้ขาดข้อพิพาทได้
ประเด็นที่สอง ตัวแทนบริษัทประกันภัยที่เข้าร่วมไกล่เกลี่ยไม่มีอำนาจในการตัดสินใจ และประเด็นที่สาม ผู้ไกล่เกลี่ยไม่ควรชี้นำหรือโน้มน้าวคู่กรณีให้เร่งรัดตัดสินใจเพื่อยุติข้อพิพาท
นายสุทธิพล กล่าวว่า การดำเนินงานในอนาคตของศูนย์ไกล่เกลี่ยข้อพิพาทด้านการประกันภัย ให้มุ่งเน้นการเตรียมความพร้อมรับมือเรื่องร้องเรียนที่จะเข้าสู่กระบวนการไกล่เกลี่ยเพิ่มขึ้น ให้นำระบบเทคโนโลยีสารสนเทศมาใช้ในการบริหารจัดการ การขยายการไกล่เกลี่ยข้อพิพาทไปยังส่วนภูมิภาค โดยนำระบบ Video Conference มาใช้ในการไกล่เกลี่ยข้อพิพาท เพื่ออำนวยความสะดวกให้กับประชาชนในภูมิภาคต่างๆ